***Οι απαράδεκτοι*** είναι μια από τις δημοφιλέστερες ελληνικές κωμικές τηλεοπτικές σειρές. Δημιουργήθηκε από τη Δήμητρα Παπαδοπούλου και έπαιζαν, εκτός από την ίδια, ο Σπύρος Παπαδόπουλος, ο Γιάννης Μπέζος και ο Βλάσσης Μπονάτσος. Συμπρωταγωνιστικούς ρόλους είχαν η Ρένια Λουιζίδου και ο Βασίλης Χαλακατεβάκης.

Η σειρά προβλήθηκε στο Mega Channel στις αρχές της δεκαετίας του 1990 και για δύο τηλεοπτικές σεζόν, από τον Σεπτέμβριο του 1991 έως τον Ιανουάριο του 1993.

Στη σειρά επίσης έκαναν τις πρώτες τους εμφανίσεις ηθοποιοί που αργότερα έγιναν ευρύτερα γνωστοί στο ελληνικό τηλεοπτικό κοινό, όπως η Ρένια Λουιζίδου στο ρόλο της φίλης του Βλάσση (οι ρόλοι είχαν τα πραγματικά ονόματα των ηθοποιών), ο Πέτρος Φιλιππίδης στο ρόλο ενός αστυνομικού που έκανε περιστασιακά την εμφάνισή του στη σειρά, ενώ εμφανίστηκαν και ο Χριστόφορος Παπακαλιάτης και ο Χριστόφορος Ζαραλίκος.

Χαρακτήρες
----------

Πρωταγωνιστές των *Απαράδεκτων* είναι οι ένοικοι δύο γειτονικών διαμερισμάτων μιας πολυκατοικίας βρίσκεται στη φανταστική οδό *Αδάμαντος 4* στον Λυκαβηττό. Στο ένα διαμέρισμα μένουν η Δήμητρα και ο Σπύρος Παπαδόπουλος (που είναι ανδρόγυνο), ενώ στο διπλανό τους μένουν ο Γιάννης και ο Βλάσσης, που είναι φίλοι και συγκάτοικοι.

### Σπύρος

Ο Σπύρος ταυτίζεται με τη φιγούρα του Νεοέλληνα τη δεκαετία του 1990. Κατάγεται από τα λαϊκά στρώματα, έχει αριστερό παρελθόν, διατείνεται ότι πήρε μέρος στα γεγονότα του Πολυτεχνείου, έχει σπουδάσει και είναι υπάλληλος σε διαφημιστική εταιρεία με καλές αποδοχές. Παράλληλα, προσπαθεί διαρκώς να ανεβάσει το βιοτικό του επίπεδο και να βγάλει περισσότερα χρήματα. Είναι νυμφευμένος με τη Δήμητρα, την οποία αγαπάει, χωρίς να εκτιμά ιδιαίτερα. Ο καλύτερός του φίλος είναι ο Βλάσσης, στον οποίο εκμυστηρεύεται τις κρυφές του σκέψεις. Κλασική ατάκα του Σπύρου είναι το «Τι έγινε ρε παιδιά;» που έλεγε κάθε φορά που αιφνιδιαζόταν από κάτι.

### Δήμητρα

Η Δήμητρα είναι η σύζυγος του Σπύρου. Είναι κλασική Ελληνίδα, τόσο στην εμφάνιση (η ίδια θεωρεί ότι έχει "μεσογειακές αναλογίες") όσο και στη νοοτροπία. Είναι αυθόρμητη και ενίοτε αφελής, αγαπάει τον Σπύρο και προσπαθεί διαρκώς να ανανεώσει τον γάμο της μαζί του. Δεν έχει ιδιαίτερη μόρφωση, τα γούστα της γενικά είναι λαϊκά (στη μουσική και όχι μόνο) και ασχολείται με τα οικιακά, αλλά βαριέται τις δουλειές του σπιτιού και θέλει διαρκώς να δοκιμάζει καινούργια πράγματα. Στο πρόσωπο του Γιάννη βρίσκει τον κολλητό της φίλο και εξομολογητή της.

### Γιάννης

Ο Γιάννης είναι ο πρώτος γκέι χαρακτήρας που εμφανίστηκε σε ελληνική κωμική σειρά της τηλεόρασης, αν και επί οθόνης δεν παρουσιάζεται ποτέ κάποιος δεσμός του. Έχει σπουδάσει σχεδίου μόδας στο Παρίσι και γενικά είναι μορφωμένος και καλλιεργημένος, ενώ τον ενισχύει οικονομικά η θεία του, η Βιργινία (Αλίκη Αλεξανδράκη). Γνωρίζεται με τον Βλάσση από παλιά και έχουν αποφασίσει να συγκατοικήσουν. Είναι συνεχώς γκρινιάρης και επικριτικός με όλους και με όλα, ενώ αντιμετωπίζει τα πάντα με λεπτή ειρωνεία και απαισιοδοξία. Είναι μανιακός με την καθαριότητα και τις δουλειές του σπιτιού και φροντίζει ιδιαίτερα τον Βλάσση.

### Βλάσσης

Ο Βλάσσης είναι ο ανέμελος, μποέμ τύπος της τετράδας, γεμάτος κέφι και αισιοδοξία. Έχει ανοιχτό μυαλό και δεν επηρεάζεται από στερεότυπα, εξάλλου συγκατοικεί με έναν γκέι άντρα χωρίς πρόβλημα. Είναι ηθοποιός, συχνά άνεργος, αλλά βρίσκει κάποιες δουλειές σε διαφημιστικά σποτ χάρη στον φίλο του τον Σπύρο, που μεσολαβεί για λογαριασμό του. Του αρέσει η καλοπέραση και οι γυναίκες και κάνει πολλές περιστασιακές σχέσεις, ενώ διατηρεί παράλληλα σταθερό δεσμό με τη Ρένια, εν αγνοία της τελευταίας. Ο Γιάννης, η Δήμητρα και ο Σπύρος συνήθως τον προστατεύουν φροντίζοντας να μη μάθει η Ρένια τις παρασπονδίες του.

### Ρένια

Η Ρένια είναι η μόνιμη κοπέλα του Βλάσση, με τον οποίο γνωρίστηκαν στη διαφημιστική εταιρεία που δουλεύει ο Σπύρος, όπου αυτή δούελευε ως γραμματέας. Είναι όμορφη και το ξέρει, ενώ τονίζει τη θηλυκότητά της με τολμηρά ρούχα και κινήσεις. Λόγω της έλλειψης οξυδέρκειας που τη χαρακτηρίζει, ο Γιάννης τής έχει δώσει το παρατσούκλι "Αστροπελέκι", με το οποίο καταλήγουν να μιλάνε για αυτήν και οι άλλοι. Προέρχεται από την επαρχία (Τρίκαλα) και έχει μεγαλώσει με αυστηρές οικογενειακές αρχές, αφού έχει πατέρα στρατιωτικό.

### Χαλακατεβάκης

Ο Βασίλης Χαλακατεβάκης είναι ο μονόχνωτος διαχειριστής της πολυκατοικίας της οδού *Αδάμαντος 4*. Μένει μόνος και δεν έχει καμία κοινωνική ζωή, ενώ ενδιαφέρεται μόνο για τις ζωές των άλλων ενοίκων της πολυκατοικίας. Είναι προσκολλημένος στους κανονισμούς και, γενικά, διέπεται από μικροαστική νοοτροπία. Παροδικά μόνο τον βλέπουμε αρραβωνιασμένο με τη φιλόλογο Σάσα, η οποία έχει σχέδιο να ανακαινίσει την πολυκατοικία αφού γίνει έξωση στους άλλους ενοίκους. Τα σχέδιά της ναυαγούν, καθώς ο αρραβώνας δεν κρατάει πολύ και ο Χαλακατεβάκης επανέρχεται στην καθημερινή του ρουτίνα.

Δημιουργία και πορεία της σειράς
--------------------------------

Η Δήμητρα Παπαδοπούλου, δημιουργός των *Απαράδεκτων*, γνωριζόταν πριν από την έναρξη της σειράς με τους τρεις υπόλοιπους πρωταγωνιστές. Με τον Βλάσση Μπονάτσο και τον Γιάννη Μπέζο από θεατρική παράσταση, ενώ με τον Σπύρο Παπαδόπουλο γνωρίστηκε αργότερα στην ραδιοφωνική εκπομπή *Κυριακή μήτηρ πάσης κακίας*. Στην εν λόγω εκπομπή, η Δήμητρα Παπαδοπούλου έγραφε κείμενα για ένα ζευγάρι, το οποίο είχε τα γνωρίσματα του μετέπειτα τηλεοπτικού ζευγαριού των Παπαδόπουλων, και τα κείμενα διάβαζε αυτή και ο Σπύρος Παπαδόπουλος. Λόγω της μεγάλης επιτυχίας και της έμπνευσης των κειμένων, της προτάθηκε να δημιουργήσει και πρόσθετους χαρακτήρες και να γράψει περισσότερες ιστορίες, ώστε η σειρά να παιχτεί στην τηλεόραση.

Τον τίτλο (*Απαράδεκτοι*) εμπνεύστηκε η ίδια και τον ανακοίνωσε πρώτα στον φίλο της Βλάσση Μπονάτσο, ο οποίος ενθουσιάστηκε και, αργότερα, πρότεινε στον Μπέζο, τον Μπονάτσο και τον Παπαδόπουλο, να συμμετάσχουν στη σειρά. Μάλιστα δεν υπήρξε τότε ακρόαση (οντισιόν) και επιλογή των ηθοποιών, όπως συνήθως συμβαίνει, παρά μόνο φιλική συγκέντρωση της συνολικής παρέας και ομαδική προετοιμασία και προώθηση του έργου. Αρχικά, το σενάριο δόθηκε το 1990 στον νεοσύστατο τότε ΑΝΤ1. Όμως απορρίφθηκε λόγω *«ακαταλληλότητας των σεναρίων»*. Λίγο καιρό μετά, η Παπαδοπούλου προσέγγισε το Mega Channel, το οποίο και, μετά από αρκετές επιφυλάξεις, δέχτηκε.

Η σειρά ξεκίνησε να προβάλλεται την Τετάρτη 18 Σεπτεμβρίου 1991, σε σκηνοθεσία του Ανδρέα Ρήγα. Στα πρώτα τέσσερα επεισόδια είχε μικρή απήχηση στο κοινό και χαμηλή τηλεθέαση, αλλά ξαφνικά από το πέμπτο επεισόδιο και μετά, υπό τη διεύθυνση του καινούργιου σκηνοθέτη Δημήτρη Παπακωνσταντή, «εκτινάχθηκε» και σημείωσε εξαιρετικά υψηλά νούμερα τηλεθέασης σταθερά σε ολόκληρη την 1η σεζόν προβολής της. Αν και στον δεύτερο κύκλο της σειράς, που έκανε πρεμιέρα την Τετάρτη 14 Οκτωβρίου 1992, άρχισε να εμφανίζει μια σταδιακή πτώση, συνέχιζε να διατηρεί υψηλά νούμερα, παραμένοντας ένα από τα δημοφιλέστερα τηλεοπτικά προγράμματα της σεζόν. Τον Ιανουάριο του 1993, η σειρά ολοκληρώθηκε μετά από 48 επεισόδια, συν ένα εορταστικό πρωτοχρονιάτικο την παραμονή της Πρωτοχρονιάς του 1992.

Το επεισόδιο 25 με τίτλο «Παρακολουθήσεις πρώτου τύπου», που προβλήθηκε στις 11 Μαρτίου 1992, σημείωσε το υψηλότερο ποσοστό τηλεθέασης σε όλη τη σειρά, με 73%. Πήρε την 4η θέση στα μεγάλα νούμερα της συνολικής ιστορίας του Mega, ξεπερνώντας την *Αναστασία*, η οποία προβλήθηκε τη σεζόν 1993-1994 και έφτασε έως την 5η θέση. Έκτακτη συμμετοχή στο συγκεκριμένο επεισόδιο έκαναν η Ναταλία Τσαλίκη και ο Κώστας Φλωκατούλας. 

Αρκετά χρόνια μετά, και πριν τον θάνατο του Βλάσση Μπονάτσου, άνθρωποι του Mega προσέγγισαν ξανά τους πρωταγωνιστές και ιδίως τη Δήμητρα Παπαδοπούλου και της ζήτησαν να γράψει ένα νέο κύκλο επεισοδίων. Οι *Απαράδεκτοι* αρνήθηκαν, λέγοντας ότι πιθανότατα η νέα σειρά να μην είχε την δημοτικότητα που είχε παλαιότερα και τότε ίσως να κατέστρεφε το ίματζ και την υστεροφημία που έχει αφήσει η αρχική σειρά.

Το 2009, 16 χρόνια μετά το τέλος της σειράς, άνθρωποι του Mega προσέγγισαν ξανά τη Δήμητρα Παπαδοπούλου, ώστε να γράψει ένα επετειακό επεισόδιο, για τα 20 χρόνια του Mega. Πρότειναν να «αντικαταστήσουν» τον Βλάσση Μπονάτσο μέσω ολογράμματος, αλλά η Δήμητρα Παπαδοπούλου αρνήθηκε κατηγορηματικά, για συναισθηματικούς λόγους. Σε δήλωσή της, ανέφερε ότι «ακόμα και ένας από τους έξι χαρακτήρες της σειράς να λείπει, οι υπόλοιποι δεν μπορούν να ονομάζονται "απαράδεκτοι"».

Ο χαρακτήρας του Γιάννη ήταν η πρώτη παρουσίαση γκέι άντρα σε ελληνικό κωμικό σίριαλ, και ο τρόπος με τον οποίο παρουσιάστηκε, για πολλούς, ήταν μακριά από την καρικατούρα, αν και η εποχή ήταν εξαιρετικά συντηρητική, ενώ κατ' άλλους η απόδοση του χαρακτήρα ήταν υπερβολικά θηλυπρεπής.

Οδός Αδάμαντος 4
----------------

Όψη της πολυκατοικίας από την οδό Συνεσίου Κυρήνης.
Όψη της πολυκατοικίας από την οδό Κοσμά Μελωδού.
Το σπίτι στο οποίο μένουν οι *Απαράδεκτοι* βρίσκεται στη φανταστική οδό *Αδάμαντος 4* στον Λυκαβηττό. Η πολυκατοικία η οποία χρησιμοποιήθηκε για τα εξωτερικά πλάνα βρίσκεται όντως στον Λυκαβηττό, στη συμβολή των οδών Συνεσίου Κυρήνης και Κοσμά Μελωδού.

Δημοτικότητα και υστεροφημία
----------------------------

Η σειρά ήταν ιδιαίτερα δημοφιλής κατά την πρώτη προβολή της, σημειώνοντας πολύ μεγάλη θεαματικότητα. Μετά το τέλος της σειράς τον Ιανουάριο του 1993, η σειρά είχε προβληθεί σε επανάληψη σε όλες τις τηλεοπτικές σεζόν και ιδίως τα καλοκαίρια, έως και το καλοκαίρι του 1997, διατηρώντας αμείωτη τη δημοτικότητά της. Στη συνέχεια επαναπροβλήθηκε στο πλαίσιο του εορτασμού των 15 χρόνων του καναλιού το 2004 κι έπειτα την άνοιξη του 2010, στο πλαίσιο του αφιερώματος για τα 20 χρόνια του Mega (αρχικά είχε προγραμματιστεί για τον Σεπτέμβριο του 2009, αναβλήθηκε όμως, λόγω της διάθεσης της σειράς σε DVD από τηλεοπτικό περιοδικό).

Στο διαδίκτυο αναζητούνταν για χρόνια μανιωδώς τα επεισόδια της σειράς, τα περισσότερα από τα οποία βρέθηκαν (αρχικά από παλιές βιντεοκασέτες, και στην συνέχεια από απευθείας εγγραφή σε DVD κατά την επαναπροβολή της σειράς το 2004) και ανέβηκαν σε διάφορους δικτυακούς τόπους. Τον Σεπτέμβριο του 2009 το τηλεοπτικό περιοδικό *TV Ζάπινγκ* διέθεσε τα επεισόδια της σειράς σε 24 DVD που συνοδεύουν το περιοδικό (με κάθε 1 DVD, ανά τεύχος, να έχει 2 επεισόδια), εκτός από το εορταστικό επεισόδιο.

Θεωρείται μια από τις κωμικές σειρές που άφησαν ιστορία στην ελληνική τηλεόραση και αντιπροσωπευτική των ηθών και του τρόπου ζωής των αρχών της δεκαετίας του 1990.

Οι *Απαράδεκτοι* ήταν και το τελευταίο πρόγραμμα που μετέδωσε το Mega, λίγο πριν το πρόσκαιρο, όπως τελικώς αποδείχθηκε, κλείσιμό του. Η διακοπή του επίγειου σήματος από την ψηφιακή πλατφόρμα της Digea έγινε στις 02:10 τα ξημερώματα της 28ης Οκτωβρίου 2018, ενώ το επεισόδιο που παιζόταν εκείνη τη στιγμή δεν πρόλαβε να ολοκληρωθεί.

Μετά την επαναλειτουργία του Mega από την Άλτερ Έγκο Α.Ε. (η οποία έγινε την 17η Φεβρουαρίου 2020), η σειρά επανήλθε στο πρόγραμμα του καναλιού, ύστερα από 11 χρόνια, από τις 24 Δεκεμβρίου 2021 και σε εβδομαδιαία βάση, σε νέα ψηφιακή αποκατάσταση με αναβαθμισμένη ποιότητα εικόνας. Από την 1η Ιανουαρίου 2024 η σειρά προβάλλεται εκ νέου.

Επισκόπηση σειράς
-----------------

| Κύκλος | Επεισόδια | Α' Προβολή |
| --- | --- | --- |
| Πρεμιέρα | Φινάλε |
|  | **1** | 36 | 18 Σεπτεμβρίου 1991 | 24 Ιουνίου 1992 |
|  | **2** | 13 | 14 Οκτωβρίου 1992 | 13 Ιανουαρίου 1993 |

Επεισόδια
---------

1ος κύκλος (1991-1992)| # | Τίτλος επεισοδίου | Πρώτη
προβολή | Έκτακτες συμμετοχές  |
| --- | --- | --- | --- |
| 1 | Κάνε μου λιγάκι μμμ! | 18/09/1991 | Αλέξανδρος Κολιόπουλος |
| 2 | Βόλτα με κλεμμένο αμάξι | 25/09/1991 | Μαρία Αλιφέρη, Πέτρος Φιλιππίδης |
| 3 | Η έξωση | 02/10/1991 | Τζένη Σαμπάνη, Ρούλα Φωκά |
| 4 | Χρόνια πολλά | 09/10/1991 | Πέτρος Φιλιππίδης |
| 5 | Ο Doctor | 16/10/1991 | Νίκος Γαροφάλλου |
| 6 | Ο καραφλός δολοφόνος | 23/10/1991 | Παύλος Κοντογιαννίδης, Φρόσω Ράλλη |
| 7 | Ασφάλεια ζωής | 30/10/1991 | Νίκος Χατζόπουλος, Πέτρος Κοκόζης |
| 8 | Ποιητική βραδιά | 06/11/1991 | Βάνα Παρθενιάδου |
| 9 | Άμα θες να φύγεις, φύγε | 13/11/1991 |  |
| 10 | Μόδα '91 | 20/11/1991 | Εύα Στυλάντερ, Κατερίνα Λιατοπούλου, Τζίνα Νικολετοπούλου |
| 11 | Είμαι εγώ γυναίκα φίνα... ντερμπεντέρισα | 27/11/1991 | Αλέξανδρος Κολιόπουλος |
| 12 | Γαλλική κουλτούρα | 04/12/1991 | Ζανό Ντάνιας |
| 13 | Βοήθεια... οικιακή βοηθός | 11/12/1991 | Μαρία Φιλίππου, Άνδρος Κρητικός |
| 14 | Ο εραστής έρχεται | 18/12/1991 | Τάκης Παπαματθαίου, Γεωργία Δαμήλου, Ράνια Κυπραίου |
| 15 | Καλά Χριστούγεννα | 25/12/1991 |  |
| 16 | Πληρωμένη εκδίκηση | 08/01/1992 | Λιάνα Παρούση, Νικολέττα Βλαβιανού, Γιώτα Φωτοπούλου, Βασίλης Κούκουρας |
| 17 | Γκρέμιστα, γκρέμιστα | 15/01/1992 | Σάσα Κρίτση, Μαρία Κανελλοπούλου, Γεωργία Καλλέργη, Νίκος Σταυρίδης |
| 18 | Τρίτση, Τρίτση... μάνα μου | 22/01/1992 |  |
| 19 | Έρχεται η θεία... stop | 29/01/1992 | Αλίκη Αλεξανδράκη |
| 20 | Eurovision '92 | 05/02/1992 | Γιώργος Γιαννόπουλος, Γιάννης Ιωάννου |
| 21 | Φρηκ άουτ | 12/02/1992 | Μαρία Γουδή, Χριστόφορος Ζαραλίκος |
| 22 | Καλλιστεία '92 | 19/02/1992 | Φιλιώ Βουκούτη, Μαριαλένα Ανδρέου |
| 23 | Επενδύω... επενδύεις... επενδύει... | 26/02/1992 | Άλκης Παναγιωτίδης |
| 24 | Την υγειά μας να 'χουμε | 04/03/1992 | Περικλής Αλμπάνης |
| 25 | Παρακολουθήσεις πρώτου τύπου | 11/03/1992 | Ναταλία Τσαλίκη, Κώστας Φλωκατούλας |
| 26 | Επιστροφή στη φύση | 18/03/1992 | Μελέτης Γεωργιάδης, Στέλλα Κρούσκα, Γιάννης Χατζηγιάννης |
| 27 | Ζήτω το Έθνος | 25/03/1992 | Γιώργος Γιαννόπουλος, Ανδρέας Νάτσιος |
| 28 | Ο ζωντανός ο χωρισμός | 01/04/1992 |  |
| 29 | Λεβέντες... οικολόγοι | 13/05/1992 | Νίκος Αλεξίου |
| 30 | Ηθοποιός σημαίνει φως; | 20/05/1992 | Δημήτρης Φραγκιόγλου, Τζένη Σαμπάνη, Γιώργος Παυριανός |
| 31 | Εργαζόμενο κορίτσι | 27/05/1992 | Πάνος Πανόπουλος, Δημήτρης Διαλεκτός |
| 32 | Νέος ζητεί νέα | 03/06/1992 | Σοφία Σαμοΐλη, Τάσος Γκουριώτης |
| 33 | Βιντεοκλιπάδες | 10/06/1992 |  |
| 34 | Λος Απαραδεκτάος | 17/06/1992 |  |
| 35 | Παιδιά της Ελλάδας παιδιά | 24/06/1992 |  |

2ος κύκλος (1992 - 1993)| # | Τίτλος επεισοδίου | Πρώτη
προβολή | Έκτακτες συμμετοχές  |
| --- | --- | --- | --- |
| 36 | Ο τέλειος άνδρας | 14/10/1992 |  |
| 37 | Το ΚΟ.ΛΑ.Ν. | 21/10/1992 | Πέτρος Φιλιππίδης, Δημήτρης Πετρόπουλος |
| 38 | Σεξ, τσόντες και βιντεοκασέτες | 28/10/1992 | Ρέα Χαλκιαδάκη, Σταμάτης Γκίκας, Θέμης Μάνεσης, Χριστόφορος Παπακαλιάτης, Χρύσανθος Καγιάς |
| 39 | Ο έρωτας γεννήθηκε για δύο | 04/11/1992 | Τάκης Χρυσικάκος, Λεωνίδας Νικολαΐδης, Βάσω Γουλιελμάκη, Ρένα Βασιλείου |
| 40 | Κι όμως συνέβη | 11/11/1992 | Φώτης Θωμαΐδης |
| 41 | Επιθεώρηση | 18/11/1992 | Σωτήρης Μουστάκας |
| 42 | Θα τον φάω τον Παρασκευά | 25/11/1992 | Κωνσταντίνος Τζούμας, Τάκης Καρνάτσος, Χάρης Γρηγορόπουλος, Φρόσω Ράλλη |
| 43 | Ο ψυχίατρος | 02/12/1992 | Κώστας Ευριπιώτης |
| 44 | Ποια Ελένη; | 09/12/1992 | Ελένη Φιλίνη |
| 45 | Ιστορία μου, αμαρτία μου | 16/12/1992 | Αίας Μανθόπουλος |
| 46 | I am, you are Θανάσης | 23/12/1992 | Νικολέττα Βλαβιανού, Βασίλης Φλώρος |
| 47 | Να ζει κανείς ή να μη ζει; | 30/12/1992 | Αλέξανδρος Κολιόπουλος |
| 48 | Καλή αντάμωση (Τελευταίο επεισόδιο) | 13/01/1993 | Γιολάντα Μπαλαούρα, Κωνσταντίνος Πάλλας |
|  | Απαράδεκτη Πρωτοχρονιά (εορταστικό επεισόδιο) | 31/12/1991 | Ελευθερία Αρβανιτάκη, Βασίλης Παπακωνσταντίνου, Παύλος Χαϊκάλης, Μίρκα Παπακωνσταντίνου, Σμαράγδα Διαμαντίδου, Αλέξανδρος Κολιόπουλος, Τάκης Παπαματθαίου, Ναταλία Τσαλίκη, Μαρία Φιλίππου, Πέτρος Φιλιππίδης, Δημήτρης Φραγκιόγλου, Οπισθοδρομική Κομπανία |

Παραπομπές
----------

1. ↑  Ρηγόπουλος, Λεωνίδας (28 Ιουλίου 2020). «Οι Απαράδεκτοι». *Cinepatra*. Ανακτήθηκε στις 20 Ιανουαρίου 2024.
2. ↑  «Απαράδεκτοι | Οι χαρακτήρες που έγραψαν ιστορία». *neolaia*.
3. 1 2  Chairetis, S. (2020) (στα αγγλικά). *Queering the Greek television "comedy": Popular texts, dissident readings*. University of Oxford, σελ. 7. .
4. 1 2  «Οι Απαράδεκτοι. Η σειρά που έκανε καλύτερη την ελληνική τηλεόραση (για λίγο)». *ΜΗΧΑΝΗ ΤΟΥ ΧΡΟΝΟΥ*. 1 Αυγούστου 2017. Ανακτήθηκε στις 20 Ιανουαρίου 2024.
5. ↑  Παπαϊωάννου, Μάνος. *Reboot, Remake & Revivals. Η θεωρία, η "αθάνατη" τηλεόραση και το θεωρητικό revival των «Επτά Θανάσιμων Πεθερών»*. Πανεπιστήμιο Δυτικής Μακεδονίας. σελ. 4.
6. ↑  Σαββίδης, Λευτέρης (13 Νοεμβρίου 2022). «Απαράδεκτοι: 5 μαθήματα ζωής που μας πρόσφερε απλόχερα η θρυλική σειρά του MEGA». *thestandard*. Ανακτήθηκε στις 20 Ιανουαρίου 2024.
7. ↑  Κωνσταντάρας, Αντώνης (16 Μαΐου 2018). «Οι «Απαράδεκτοι» Είναι Κάτι Παραπάνω από τα Ελληνικά «Friends»». *Vice*. Ανακτήθηκε στις 20 Ιανουαρίου 2024.
8. ↑  Γιώργος, Λυκοκάπης (1 Ιανουαρίου 2024). «Οι διαχρονικοί "Απαράδεκτοι" επιστρέφουν στην μικρή οθόνη». *slpress.gr*. Ανακτήθηκε στις 20 Ιανουαρίου 2024.
9. ↑  Σταμάτη, Ελένη (2022). *Η αναπαράσταση της σεξουαλικής ταυτότητας των ομοφυλόφιλων αντρών στις τηλεοπτικές σειρές Απαράδεκτοι και Υπέροχα Πλάσματα. Κριτική ανάλυση λόγου και διδακτική πρόταση Κριτικού Γραμματισμού*. Πάτρα: Ελληνικό Ανοικτό Πανεπιστήμιο. σελ. 18.
10. ↑  Δημητρέλλος, Γιάννης. «Το διαμέρισμα των Απαράδεκτων πωλείται». *LiFO*.
11. ↑  ««Μαύρο» στο Mega μετά από 29 χρόνια - Το σήμα κόπηκε ενώ προβάλλονταν οι «Απαράδεκτοι»». *LiFO*. .
12. 1 2  «Οι απαράδεκτοι - retroDB». *www.retrodb.gr*. Ανακτήθηκε στις 25 Δεκεμβρίου 2022.

Εξωτερικοί σύνδεσμοι
--------------------

* Οι Απαράδεκτοι στο www.retrodb.gr/
* *Οι Απαράδεκτοι*   στην IMDb

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Τηλεοπτικές σειρές του MEGA |
| --- |
|  |
| Δεκαετίας 1980 | 
* *Πατήρ, υιός και πνεύμα* (1989)
* *Οι Αυθαίρετοι* (1989)
* *Οι Τρεις Χάριτες* (1989)
 |
|  |
| Δεκαετίας 1990 | 
* *Η Δίψα* (1990)
* *Το ρετιρέ* (1990)
* *Οι Απαράδεκτοι* (1991)
* *Τα 7 κακά της μοίρας μου* (1991)
* *Δέκα Μικροί Μήτσοι* (1992)
* *Οι Μικρομεσαίοι* (1992)
* *Οι φρουροί της Αχαΐας* (1992)
* *Η Ελίζα και οι άλλοι* (1992)
* *Παράλληλοι δρόμοι* (1992)
* *Και οι τέσσερις ήταν υπέροχες* (1992)
* *Χάι Ροκ* (1992)
* *Αναστασία* (1993)
* *Το δις εξαμαρτείν* (1993)
* *Στη κόψη του ξυραφιού* (1994)
* *Εμείς κι Εμείς* (1994)
* *Ντόλτσε Βίτα* (1995)
* *Λόγω τιμής* (1996)
* *Παλίρροια* (1996)
* *Προδοσία* (1996)
* *Δύο Ξένοι* (1997)
* *Είμαστε στον αέρα* (1997)
* *Ψίθυροι καρδιάς* (1997)
* *Ο κακός βεζύρης* (1997)
* *Τζιβαέρι* (1997)
* *Το καρέ της ντάμας* (1997)
* *Βίος Ανθόσπαρτος* (1998)
* *Απαγορευμένη Αγάπη* (1998)
* *Η αίθουσα του θρόνου* (1998)
* *Η ζωή που δεν έζησα* (1998)
* *Το σημάδι του έρωτα* (1998)
* *Για μια θέση στον ήλιο* (1999)
* *Η ζωή μας μια βόλτα* (1999)
 |
|  |
| Δεκαετίας 2000 | 
* *Τι ψυχή θα παραδώσεις μωρή* (2000)
* *10 Λεπτά Κήρυγμα* (2000)
* *Σ' αγαπώ μ' αγαπάς* (2000)
* *Αέρινες Σιωπές* (2000)
* *Περί ανέμων και υδάτων* (2000)
* *Πες το ψέματα* (2000)
* *Να με προσέχεις* (2000)
* *Είσαι το ταίρι μου* (2001)
* *Κάπου σε ξέρω* (2001)
* *Επιφάνεια* (2001)
* *Φιλοδοξίες* (2002)
* *Η τράπεζα* (2002)
* *Φεύγα* (2002)
* *Κλείσε τα μάτια* (2003)
* *Η Νταντά* (2003)
* *Σαββατογεννημένες* (2003)
* *Λένη* (2003)
* *Singles* (2004)
* *Safe Sex TV Stories* (2004)
* *Η ώρα η καλή* (2004)
* *Βέρα στο δεξί* (2004)
* *Επτά Θανάσιμες Πεθερές* (2004)
* *Έτσι ξαφνικά* (2004)
* *Εραστής Δυτικών Προαστίων* (2004)
* *Κανείς δε λέει σ' αγαπώ* (2004)
* *Τηλεμπόρα* (2004)
* *Στο Παρά 5* (2005)
* *Δυο μέρες μόνο* (2005)
* *Το Κόκκινο Δωμάτιο* (2005)
* *Πενήντα Πενήντα* (2005)
* *Οι Μάγισσες της Σμύρνης* (2005)
* *Ήρθε κι έδεσε* (2006)
* *Ευτυχισμένοι Μαζί* (2007)
* *Λατρεμένοι μου γείτονες* (2007)
* *Μαζί σου* (2007)
* *Μπαμπά μην τρέχεις* (2007)
* *Γοργόνες* (2007)
* *Big Bang* (2007)
* *Μια στιγμή δυο ζωές* (2007)
* *Μαρία η άσχημη* (2007)
* *1 μήνας και κάτι* (2007)
* *Η Πολυκατοικία* (2008)
* *Μαύρα Μεσάνυχτα* (2008)
* *Τα Μυστικά της Εδέμ* (2008)
* *Όλα στον αέρα* (2008)
* *Λάκης ο γλυκούλης* (2008)
* *Χαρά Αγνοείται* (2009)
* *4* (2009)
* *Η Ζωή της Άλλης* (2009)
* *Η Οικογένεια Βλάπτει* (2009)
* *Μ+Μ* (2009)
* *Μίλα Μου Βρώμικα* (2009)
 |
|  |
| Δεκαετίας 2010 | 
* *Ο 3ος Νόμος* (2010)
* *Το Νησί* (2010)
* *Η γενιά των 592 ευρώ* (2010)
* *Ουκ Αν Λάβοις Παρά του μη έχοντος* (2010)
* *Πίσω στο Σπίτι* (2011)
* *Με λένε Βαγγέλη* (2011)
* *Κλινική Περίπτωση* (2011)
* *Κλεμμένα Όνειρα* (2011)
* *Οι Βασιλιάδες* (2012)
* *Με τα παντελόνια κάτω* (2013)
* *Το σπίτι της Έμμας* (2013)
* *Κάτω Παρτάλι* (2014)
* *Μοντέρνα Οικογένεια* (2014)
* *Δικαίωση* (2014)
* *Εθνική Ελλάδος* (2015)
 |
|  |
| Δεκαετίας 2020 | 
* *Σιωπηλός Δρόμος* (2021)
* *Η Γη της ελιάς* (2021)
* *Κομάντα και Δράκοι* (2021)
* *Maestro* (2022)
* *Milky Way* (2023)
* *Famagusta*  (2024)
 |

 |